**URAD PREDSEDNIKA REPUBLIKE**

**DRŽAVNI SVET REPUBLIKE SLOVENIJE**

**DRŽAVNI ZBOR REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**VRHOVNO SODIŠČE REPUBLIKE SLOVENIJE**

**VRHOVNO TOŽILSTVO REPUBLIKE SLOVENIJE**

**DRŽAVNO PRAVOBRANILSTVO REPUBLIKE SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**OBČINE**

Številka: 110-143/2014/80

Datum: 25. 3. 2015

Zadeva: Spremljanje realizacije kadrovskih načrtov v letu 2015

Na Ministrstvo za javno upravo smo prejeli več vprašanj v zvezi s spremljanjem realizacije kadrovskih načrtov posrednih uporabnikov proračuna, kot določa 8. člen Zakona o spremembah in dopolnitvah Zakona o izvrševanju proračunov Republike Slovenije za leti 2014 in 2015 (Uradni list RS, št. 95/14 –ZIPRS1415-C - v nadaljevanju: ZIPRS1415), s katerim je bil spremenjen 51. člen ZIPRS1415.

Posredni uporabniki proračuna (v nadaljevanju: PUP) so na podlagi 51. člena ZIPRS1415 tudi v letu 2015 zavezani k zmanjševanju števila zaposlenih za 1 % oziroma v obdobju januar 2015 – januar 2016 zmanjšati število zaposlenih v skladu z danimi izhodišči neposrednega uporabnika proračuna (v nadaljevanju: NUP). Na podlagi štirinajstega odstavka 51. člena ZIPRS1415 velja obveznost zniževanja števila zaposlenih za 1 % v navedenem obdobju tudi za NUP.

**S strani NUP smo prejeli več vprašanj glede tega ali je podlaga za določitev izhodišč za kadrovsko načrtovanje PUP v letu 2015 dejansko število zaposlenih na dan 1.1.2015 ali dovoljeno število zaposlenih na dan 1.1.2015.**

V zvezi z navedenim vprašanjem pojasnjujemo, **da je pri pripravi kadrovskih načrtov za leto 2015 potrebno upoštevati dovoljeno število zaposlenih pri PUP na dan 1.1.2015 in ne dejansko število zaposlenih na dan 1.1.2015.** Dejansko število zaposlenih pri PUP na dan 1.1.2015 lahko zaradi različnih razlogov odstopa od dovoljenega števila zaposlenih tako, da nekateri PUP izkazujejo povečanje, nekateri pa zmanjšanje števila zaposlenih glede na dovoljeno število. V primeru, da bi pri določitvi izhodišč izhajali iz dejanskega števila zaposlenih bi v PUP, ki zaradi objektivnih in utemeljenih razlogov niso uspeli realizirati zaposlitev na podlagi že pridobljenega soglasja, zaposlitve pa so za nemoteno delo nujne, prišlo do situacije, da že načrtovanih zaposlitev ne bi mogli realizirati, temveč bi morali že znižano število zaposlenih še dodatno zniževati za 1 %. Tisti PUP, ki so imeli dejansko število zaposlenih na dan 1.1.2015 nad dovoljenim številom zaposlenih pa lahko znižanja tudi v daljšem obdobju ne bi mogli doseči.

Upoštevaje navedeno, morajo NUP pri pripravi izhodišč za kadrovske načrte pri PUP iz njihove pristojnosti izhajati iz dovoljenega števila zaposlenih in ne iz dejanskega števila zaposlenih na dan 1.1.2015.

**Na vprašanja glede izvajanja 51. člena ZIPRS1415 v delu, ki določa, da znižanje števila zaposlenih ni potrebno pri tistih PUP, ki strošek poslovanja v letu 2015 znižajo na način, da porabo sredstev za financiranje funkcij in nalog, ki so v njihovi pristojnosti, in so bila v preteklem letu oddana zunanjim izvajalcem, zmanjšajo vsaj za vrednost stroškov dela 1 % pojasnjujemo, kot sledi iz nadaljevanja.**

Najprej želimo poudariti, da NUP, ki morajo določiti izhodišča za kadrovsko načrtovanje za PUP iz svoje pristojnosti v izhodiščih težko predvidijo kakšne možnosti ima PUP glede znižanja stroškov poslovanja iz naslova oddaje del zunanjim izvajalcev in posledično tudi ne vedo, v kakšni meri znižanje poslovnih stroškov vpliva na število zaposlenih. Zaradi navedenega je smiselno, da NUP določi izhodišča za kadrovske načrte za leto 2015 na enak način kot jih je določil leto 2014 tako, da določi le obseg znižanja zaposlenih, tj. odstotek dovoljenega števila zaposlenih oziroma dovoljeno število zaposlenih na dan 1.1.2016 glede na dovoljeno število zaposlenih na dan 1.1.2015.

PUP pa ima možnost, da po prejemu izhodišč ali pa kasneje med letom, ko že ima sprejet finančni in kadrovski načrt sprejeti poslovno odločitev glede zmanjšanja stroškov poslovanja v letu 2015 iz naslova oddaje del in nalog zunanjemu izvajalcu. Po sprejemu takšne odločitve PUP predlaga spremembo finančnega in kadrovskega načrta za leto 2015 z obrazložitvijo utemeljenosti predloga.

Pri tem mora PUP upoštevati, da naloge in funkcije, ki jih izvaja zunanji izvajalec sodijo **v njegovo delovno področje oziroma pristojnost**, da gre za stalne oziroma redne naloge in bi bilo delo z zunanjim izvajalcem potrebno nadaljevati ne samo v letu 2015, ampak tudi vnaprej, glede na to, da gre za izvajanje rednih in ne enkratnih nalog, ki bi se sicer končale v letu 2015. Pri tem pa ni pomembno na kakšni pravni podlagi je zunanji izvajalec nalogo izvedel (npr.: podjemna pogodba, študentsko delo...), temveč, da gre za stalne naloge ki jih opravljajo zaposleni na delovnih mestih, na katera so razporejeni v skladu s pogodbo o zaposlitvi.

**Na vprašanje, katere zaposlene se upošteva pri izračunu 1 % stroškov dela v zvezi z ugotavljanjem vrednosti le-teh,** pojasnjujemo, da je osnova za izračun skupna vrednost stroškov dela zaposlenih, ki se financirajo iz javnih sredstev določenih v tretjem odstavku 4. člena Uredbe o načinu priprave kadrovskih načrtov posrednih uporabnikov proračuna in metodologiji spremljanja njihovega izvajanja za leti 2014 in 2015 (Uradni list RS, št. 12/14 in [52/14](http://www.uradni-list.si/1/objava.jsp?urlurid=20142340) – v nadaljevanju: Uredba) in sicer iz: državnega proračuna, proračuna občin, ZZZS in ZPIZ in iz drugih javnih sredstev za opravljanje javne službe (npr.: takse, pristojbine, koncesnine, RTV-prispevek). Stroške dela predstavljajo vsi stroški, ki se v finančnih načrtih PUP zagotavljajo na plačnem kontu 400 in 401.

**Prejeli smo tudi vprašanja, kako v letu 2015, z vidika zmanjševanja števila zaposlenih in prikazovanja, v kadrovskem načrtu šteti osebe, s katerimi je bila sklenjena pogodba o zaposlitvi, ker so pri PUP opravljale delo na podlagi civilnopravnega razmerja, ki je imelo elemente delovnega razmerja.**

Kot izhaja iz trinajstega odstavka 51. člena ZIPRS1415, se zaposlitve izvedene na tej podlagi, v letu 2015 ne vštevajo v izračun skupnega števila zaposlenih, kar pomeni, da se pri znižanju števila zaposlenih za 1 % te zaposlitve ne upoštevajo. To pomeni, da se te zaposlitve v letu 2015 ne štejejo v izhodišče za zmanjšanje zaposlenih za 1 %, štejejo pa se v kadrovski načrt v skladu z Uredbo.

Ob tem poudarjamo, da na področju omejevanja zaposlovanja in izdaje soglasij k zaposlitvam ni sprememb in da še vedno veljajo določbe 183. in 186. člena Zakona za uravnoteženje javnih financ (Uradni list RS, št. 40/12 in nasl., v nadaljevanju ZUJF), ki ureja to področje.

Ministrstva prosimo, da z vsebino tega pojasnila seznanijo PUP iz svoje pristojnosti.

S spoštovanjem,

Boris KOPRIVNIKAR

MINISTER